**ΕΡΓΑΣΙΑ Α΄ ΓΥΜΝΑΣΙΟΥ**

 Για το μάθημα της Τεχνολογίας στην Α΄ Γυμνασίου το ατομικό έργο είναι μια κατασκευή που πρέπει να συνοδεύεται από μια γραπτή εργασία.

 Η κατασκευή αυτή μπορεί να έχει θέμα οτιδήποτε έχει σχέση με τις τεχνολογικές ενότητες του μαθήματος: **εργαλεία- μηχανές-ενέργεια-μέσα μεταφοράς-μέσα επικοινωνίας.**

**Κατασκευή:**

 Αφού ο καθένας από εσάς επιλέξει το θέμα του ατομικού του έργο, πρέπει να φανταστεί πώς θα μπορέσει να το υλοποιήσει, να το σχεδιάσει και στη συνέχεια να το κατασκευάσει.

 Τα υλικά που θα μπορούσατε να χρησιμοποιήσετε είναι: χαρτόνι, μακετόχαρτο, φελιζόλ, ξύλο, πηλός, γύψος, χρήσιμα σκουπίδια όπως πλαστικά μπουκάλια ή αλουμινόκουτα, υλικά συσκευασίας, σύρματα, σίτες, κομμάτια από άχρηστα παιχνίδια ή κατεστραμένα αντικείμενα καθώς και ό,τι άλλο φανταστείτε.

 **Δεν θα πρέπει να καταφύγετε στην εύκολη λύση του μοντελισμού και της πλαστελίνης.**

 Θα προτιμούσα οι κατασκευές να μην είναι ογκώδεις.

**Γραπτή εργασία:**

 Αφού, λοιπόν, επιλέξετε το ατομικό σας έργο, θα πρέπει παράλληλα με την κατασκευή του να συγκεντρώσετε βιβλιογραφικό υλικό για την γραπτή εργασία που θα το συνοδεύει. Βοηθός σας στην συγγραφή της εργασίας σας θα είναι το **5ο ΚΕΦΑΛΑΙΟ του βιβλίου σας σελ. 50.** Η εργασία θα παρουσιαστεί σε σελίδες Α4 (χειρόγραφη ή γραμμένη στον υπολογιστή) και θα είναι «δεμένη». Θα περιλαμβάνει τα εξής κεφάλαια:

1. **Ανάλυση της γενικής τεχνολογικής ενότητας στην οποία ανήκει το έργο :** Θα περιλαμβάνει λίγα λόγια **για την ενότητα** στην οποία ανήκει το θέμα, τη σημασία του, φωτογραφίες κ.α.
2. **Περιγραφή του αντικειμένου μελέτης:** Παρουσίαση των μερών του πραγματικού αντικειμένου. Στο κεφάλαιο αυτό είναι χρήσιμες φωτογραφίες, εικόνες και σκίτσα
3. **Τεχνικά σχέδια:** Θα κάνετε 3 σκίτσα (πρόσοψη, κάτοψη, πλάγια όψη) και θα γραφτούν οι διαστάσεις που θα αφορούν την κατασκευή σας.
4. **Διαδικασία που ακολουθήθηκε:** Στο κεφάλαιο αυτό θα παρουσιάσετε τον τρόπο που φτιάξατε την εργασία τόσο σε θεωρητικό όσο και σε κατασκευαστικό επίπεδο. Μπορείτε να παρουσιάσετε το χρονοδιάγραμμα των εργασιών σας αλλά και φωτογραφίες που τραβήξατε κατά την κατασκευή του έργου σας.
5. **Ιστορική εξέλιξη:** Θα αναφερθείτε στην εφεύρεση και τα στάδια μέχρι τις μέρες μας για το αντικείμενο της κατασκευής σας
6. **Επιστημονικά στοιχεία και θεωρίες που σχετίζονται με το έργο που μελετήθηκε-** **Αρχή λειτουργίας :** Στο κεφάλαιο αυτό θα πρέπει να γράψετε πώς λειτουργεί το αντικείμενο με το οποίο έχετε ασχοληθεί, ποιες επιστήμες εμπλέκονται στη λειτουργία του κλπ. Εννοείται ότι η περιγραφή αυτή θα γίνει με απλό τρόπο, χωρίς να υπεισέρχεστε σε λεπτομέρειες που απαιτούν εξειδικευμένες γνώσεις.
7. **Χρησιμότητα του έργου για τον άνθρωπο και την κοινωνία:** Γράψτε σε λίγες γραμμές τη χρησιμότητα (γενικά) του αντικειμένου που επιλέξατε. Γράψτε λίγα λόγια για τις επιπτώσεις που πιθανόν έχει στο περιβάλλον το επίτευγμα το οποίο αναλύεις μέσα από την εργασία σου.
8. **Κατάλογος υλικών και εργαλείων:** Φτιάχνουμε έναν πίνακα που περιέχονται σε δύο στήλες τα ΥΛΙΚΑ και τα ΕΡΓΑΛΕΙΑ.
9. **Κόστος κατασκευής:** Εδώ καταγράφουμε σε πίνακα το κόστος τόσο των εργαλείων (εφόσον αγοράστηκαν για τις ανάγκες της εργασίας μας όσο και των υλικών. Αν χρησιμοποιήσατε υλικά τα οποία δεν τα αγοράσατε για την κατασκευή σας να αναφέρετε δίπλα τον χαρακτηρισμό «χωρίς κόστος».
10. **10.Βιβλιογραφία:** Το τελευταίο αλλά και σημαντικότατο κεφάλαιο σε κάθε γραπτή εργασία. Στο κεφάλαιο αυτό ο μαθητής παρουσιάζει τις πηγές του και πείθει για την αξιοπιστία του. Ο τρόπος παρουσίασης της βιβλιογραφίας είναι:

Για τα βιβλία: συγγραφέας, τίτλος βιβλίου, εκδοτ. οίκος, ημερομηνία έκδοσης

Για τα άρθρα εφημερίδας : τίτλος άρθρου, όνομα συγγραφέως,τίτλος εφημερίδας, ημερομηνία φύλλου εφημερίδας

Για το internet: διεύθυνση σελίδας

**Στο εξώφυλλο της εργασίας πρέπει να υπάρχουν τα εξής στοιχεία:** ΤΙΤΛΟΣ ΕΡΓΑΣΙΑΣ, ΟΝΟΜΑΤΕΠΩΝΥΜΟ ΜΑΘΗΤΗ, ΤΜΗΜΑ, ΣΧΟΛΙΚΟ ΕΤΟΣ

* **Κάθε κεφάλαιο να βρίσκεται σε διαφορετική σελίδα.**
* **Οι παρούσες οδηγίες να φυλάσσονται γιατί θα διευκολυνθείτε για την υλοποίηση της εργασία σας.**
* **Οι εργασίες θα πρέπει να είναι έτοιμες μέχρι ΤΕΛΟΣ ΦΕΒΡΟΥΑΡΙΟΥ και από αυτές θα εξαρτηθεί κατά μεγάλο ποσοστό η βαθμολογία του 2ου τετραμήνου στο μάθημα της ΤΕΧΝΟΛΟΓΙΑΣ.**

 **ΚΑΛΗ ΕΠΙΤΥΧΙΑ!**